25. schôdza NR SR - 5.deň - A. dopoludnia - 30.03.2021
Dátum: 2021-03-30
Poslanec: Dostál, Ondrej (SaS)
Druh vystúpenia: Vystúpenie v rozprave

36. Vážený pán minister, vážený pán podpredseda Národnej rady, kolegyne, kolegovia, dovoľte, aby som stručne vystúpil v prvom čítaní, konkrétne k čl. 3, ktorým sa novelizuje zákon o poskytovateľoch zdravotnej starostlivosti, zdravotníckych pracovníkov v stavovských organizáciách zdravotníctve, a teda k tomu inštitútu dočasnej odbornej stáže, ktorý sa navrhuje rozšíriť a zefektívniť. Inštitút dočasnej odbornej stáže umožňuje lekárom z členských štátov Európskej únie, ale aj z iných členských, alebo teda z iných krajín absolvovať dočasnú odbornú stáž pod dohľadom domácich lekárov. Tento inštitút bol zavedený do nášho právneho systému novelou zákona, ktorá nadobudla účinnosť v máji tohto roku a mala riešiť nedostatok zdravotníckych pracovníkov spôsobený pandémiou. Je to, je to inštitút, ktorý v niektorých iných krajinách funguje normálne, nie je teda viazaný iba na pandémiu, pretože nedostatok lekárov, ale aj ďalších zdravotníckych pracovníkov je problémom širším a neviaže sa iba na toto krízové obdobie. Napriek tomu, že máme takúto možnosť od mája, aby sem na dočasnú odbornú stáž prichádzali lekári a pomáhali nám, pomáhali nám v situácii, keď máme nedostatok lekárov, čo zvlášť v uplynulých mesiacoch bolo, bolo zásadné... Tak ja by som naozaj poprosil kolegov, nech sa tu nerozprávajú vedľa, lebo trošku to vyrušuje (ruch v sále a zaznievanie gongu), a rovnako aj pána poslanca. (Prerušenie vystúpenia predsedajúcim.) Grendel, Gábor, podpredseda NR SR 37. Pán poslanec, poprosím vás. Ďakujem. Dostál, Ondrej, poslanec NR SR 38. Tak tento inštitút dočasnej odbornej stáže je využívaný iba minimálne, a teda ľudia z praxe upozorňujú už niekoľko mesiacov na to, že nie je nastavený dobre a mali by sa tam urobiť, urobiť zmeny. Ja teda vítam, že ministerstvo prišlo s týmto návrhom, jediné, čo mi je ľúto, že prichádza až teraz, lebo my sme už v decembri, skupina poslancov, sa bavili s ministerstvom, že by, že by toto si vyžadovalo zmenu, dokonca sme mali pripravený návrh novely zákona, ktorý išiel podobným smerom ako tento návrh, takže možno by bolo lepšie riešiť veci aj, aj rýchlejšie, ale teda vecne, samozrejme, že s týmto návrhom súhlasím. To, čo, to, čo tam vnímam ako, ako pozitívne, že sa rozširuje osobná pôsobnosť toho inštitútu do dočasnej odbornej stáže z lekárov aj na sestry a pôrodné asistentky. My sme zvažovali túto možnosť, do tejto možnosti zahrnúť aj zubárov, to sa do návrhu ministerstva nepremietlo, rovnako sme navrhovali rozšíriť vecnú pôsobnosť tohto inštitútu iba z poskytovateľov ústavnej starostlivosti aj na poskytovateľov ambulantnej zdravotnej starostlivosti, ani to sa do toho návrhu nepremietlo. A dva problémy, ktoré tam naďalej vidím a ktoré tam budú aj po schválení novely, ak ju schválime v tejto navrhnutej podobe, je, že doteraz bolo, bola tá dočasná odborná stáž viazaná iba na obdobie krízovej situácie, čiže núdzový stav alebo mimoriadnu situáciu v súvislosti s pandémiou COVID-19, a, samozrejme, že my dopredu nevieme, ako dlho potrvá núdzový stav alebo mimoriadna situácia, a je teda veľmi, veľmi náročné zabezpečiť, aby sem niekto, niekto prišiel, keď nevie, či sem ide na rok, alebo sem ide na dva, na dva mesiace, lebo to vopred nevieme. Teraz tá úprava hovorí o tom, že môže trvať dočasná odborná stáž najviac 90 dní po skončení krízovej situácie, čo je teda krok správnym smerom, ale teda dávam na zváženie, že či to ešte, ešte nepredĺžiť, lebo tá neistota, do ktorej idú lekári alebo by išli lekári a zdravotnícki pracovníci v súvislosti s tým, že ak by, ak by nastúpili na dočasnú odbornú, odbornú stáž na Slovensku, čo je, myslím si, že aj v záujme Slovenska, aby sme tú situáciu nedostatku zdravotníckych pracovníkov, mohli využívať pomoc zdravotníckych pracovníkov zo zahraničia, tak, tak či to nepredĺžiť. A systémovo smerom do budúcnosti podľa mňa je potrebné hovoriť aj o tom, že či tento inštitút viazať iba na obdobie pandémie a krízovú situáciu s tým spojenú, ale teda uznávam, že v tejto chvíli to, to asi nejde, nejde riešiť v tejto novele, ale možno, možno za zamyslenie v druhom čítaní by stálo, či aspoň povedzme tých 90 dní ešte trošku nenatiahnuť na nejaké, na nejaké dlhšie obdobie, ktoré by poskytlo, poskytlo zdravotníckym pracovníkom predsa len väčšiu istotu, čo by mohlo zvýšiť záujem o dočasnú odbornú stáž lekárov, zdravotných sestier a pôrodných asistentiek na Slovensku. Druhá, druhá vec, ktorá, myslím si, že spôsobuje, spôsobuje problém, je asi miera informovanosti, pretože ten, ten záujemca, teda zahraničný zdravotník sa musí dohodnúť priamo s poskytovateľom ústavnej zdravotnej starostlivosti, ktorý má nedostatok zdravotných pracovníkov a je ochotný a má záujem o to, prijať zdravotných pracovníkov zo zahraničia na absolvovanie dočasnej odbornej stáže, čiže musí tam, musí mať buď ten zahraničný zdravotník informáciu o tom, že takéto zariadenie existuje, alebo zariadenie musí mať existenciu o tom, že, že, že sú nejakí zdravotníci, ktorí majú záujem, a my sme v tom našom nepredloženom poslaneckom návrhu zákona počítali s tým, že by existoval nejaký register záujemcov o tú zahraničnú stáž, alebo tú dočasnú odbornú stáž, ktorú by viedlo ministerstvo, a teda poskytovateľom by boli, by bola k dispozícii informácia, že existuje zoznam lekárov, zdravotných sestier, pôrodných asistentiek, ktoré majú záujem o dočasnú odbornú stáž, a mohli by si z nich, mohli by si z nich vyberať. Samozrejme, že teoreticky to je možné riešiť aj mimo toho, aby to bolo napísané priamo v zákone, že ministerstvo zdravotníctva bude tie informácie nejako viesť, ale keďže je potrebné, je potrebné, aby tam, aby tam, ak teda má štátny orgán viesť nejaké informácie povedzme o záujemcoch o dočasnú odbornú stáž, tak určite tam budú aj osobné údaje, tak by to bolo lepšie, keby to bolo upravené, nejaké, nejaká evidencia alebo, alebo register priamo v zákone. Čiže dávam do pozornosti, a teda budem sa na to pýtať aj na výbore, či, či toto nie sú veci, ktoré by sme prípadne vedeli zmeniť ešte v rámci druhého čítania, čiže nejakú formu evidencie záujemcov o absolvovanie dočasnej odbornej stáže a prípadne predĺženie tej doby, kedy ju možno vykonávať po skončení krízovej situácie, aby sa zvýšila právna istota, a teda smerom do budúcnosti budem rád, ak sa budeme baviť o tom, že tento inštitút nebudeme využívať iba počas pandémie, ale podobne ako napr. v Českej republike sa stane trvalou súčasťou nášho právneho systému. Ďakujem zatiaľ.